માત્ર વાજપેયીની સરકાર જ નહીં તો દેશની અનેક સરકારો પર અમેરિકાના દબાણને વશ થઈને કેટલાક નિર્ણયો લેવાયા હોવાના આક્ષેપો થતા રહ્યા છે. એવા તમામ આક્ષેપોમાં તથ્ય હોવાની વાત માની શકાય તેવી નથી. પત્રકાર દીનાનાથ મિશ્રએ કારગિલ યુદ્ધ વખતની એક ઘટનાનું સ્મરણ કર્યું છે, તેમના કહેવા પ્રમાણે એ વખતે તેઓ બિહારના ગયા જિલ્લામાં ટિકરી નામના સ્થળે હતા. એકાદ ડઝન લોકો બેઠા હતા. તેમાં ભાજપના સમર્થકો અને વિરોધીઓ પણ હતા, પરંતુ એ બધા રાજકીય રીતે જાગૃત લોકો હતા. બે દિવસ પહેલાં જ અમેરિકાના પ્રમુખ બિલ ક્લીન્ટને વડાપ્રધાન વાજપેયીને તત્કાલ વૉશિંગ્ટન આવવાનો આગ્રહ કર્યો હતો. ક્લીન્ટન કારગિલ યુદ્ધ અંગે પાકિસ્તાનના વડાપ્રધાન નવાઝ શરીફને મળી ચૂક્યા હતા. નવાઝ શરીફ ચીનથી પાછા ફરીને અને ટાઇગર હિલ્સ પર પાકિસ્તાની સૈન્યના નિર્ણાયક પરાજય પછી અમેરિકાના શરણે ગયા હતા. આ પશ્ચાદભૂમિકામાં ક્લીન્ટને વાજપેયીને અમેરિકા બોલાવ્યા હતા. વાજપેયીએ સખ્તાઈુપૂર્વક એ નિમંત્રણ ઠુકરાવી દીધું હતું. ટિકરીની એ બેઠકમાં વિરોધીઓએ પણ વાજપેયીના એ હિંમતભર્યા નિર્ણયની પ્રશંસા કરી હતી. અમેરિકાનો ઇરાદો એ વખતે વાજપેયી સાથે ચર્ચા કરીને કાશ્મીરમાં અવિધિસર રીતે મધ્યસ્થીની ભૂમિકા તરફ આગળ વધવાનો હતો. વાજપેયીએ એ ઇરાદો નિષ્ફળ બનાવ્યો.